## **I forbindelse med covid-19 og nedlukningen i Danmark (Voksenområdet)**

### Kommunerne har fået lov til at fravige krav i sagsbehandlingen for at foretage nødvendige prioriteringer.

På coronasmitte.dk er der oprettet en særlig underside med titlen:

”Hvis du er social udsat eller pårørende”.

Det kan være relevant for dig, at læse de spørgsmål og svar der kommer der, da der ind i mellem bliver stillet spørgsmål som relaterer sig mod handicapområdet.

**Myndighederne:**

## Myndighederne må foretage nødvendige prioriteringer.

Social- og indenrigsministeren har udarbejdet en bekendtgørelse, der skal sikre, at der kan foretages nødvendige prioriteringer, så de mest kritiske funktioner og ydelser kan opretholdes for f.eks. mennesker med handicap. Myndighederne skal konkret vurdere, hvilke tiltag der er der er kritisk nødvendige for den enkelte borger.

Myndighederne får mulighed for ud fra en konkret individuel vurdering, at fravige krav i sagsbehandlingen og midlertidigt indstille aktiviteter, som ikke vurderes at være kritisk nødvendige. Visse bestemmelser i serviceloven kan ikke fraviges, f.eks. skal kommunerne fortsat opretholde botilbud og sikre kritisk hjælp til respirationsbrugere.

## **Socialpædagogisk bistand skal opretholdes**

Socialpædagogiske tilbud jf. Lov om Social Service § 85, skal fortsætte under coronakrisen, og hvis reglen skal fraviges ,skal det ske efter en konkret og individuel vurdering. Bistanden kan evt. tilrettelægges, så den foregår via telefon, online eller lignende.

## **Aflastningstilbud**

Der er flere kommuner, der har aflyst aflastningstilbud, de næste uger, på både børne- og voksenområdet; men ifølge KL´s beredskabsnotat, er det en af de opgaver, der bør opretholdes. I et svar til Danske Handicaporganisationer svarer Socialministeriet:

”….*at kommunerne ikke automatisk må lukke aflastningssteder, men skal foretage en* ***individuel vurdering*** *i hvert enkelt tilfælde, om de pårørende kan klare sig igennem 14 dage, uden aflastning*”.

Hvis man kommer i klemme, skal man rette henvendelse til sin hjemkommune. Danske Handicaporganisationer oplyser, at ministeriet arbejder på højtryk på en vejledning til kommunerne på det område.

## **Uddannelsesområdet**

Mens skoleelever og studerende ved højere uddannelsesanstalter er sendt på hjemmeundervisning, vil samtlige uddannelsesinstitutioner have gratis adgang til en række digitale uddannelsesplatforme.

Hvis du er studerende, herunder elev på en ungdomsuddannelse, får du ret til at optage ekstra studielån som kompensation for mistet studiejob.

Du kan optage ekstra lån på op til kr. 6.388 pr. måned ud over de gældende stipendie- og SU-lånemuligheder. Kontakt SU styrelsen hvis du vil vide mere.

## **Beskæftigelsesområdet**

Beskæftigelsesindsatsen nedlægges midlertidigt i en periode. Hvis du er arbejdsledig skal du med andre ord **ikke stå til rådighed** for arbejdsmarkedet, men du fastholder alligevel din ydelse.

I forhold til de udmeldte retningslinjer fra Styrelsen for Arbejdsmarked og Rekruttering den 12. marts 2020 er det med bekendtgørelse af 20. marts 2020 bl.a. præciseret, at:

* Der er mulighed for at fortsætte i allerede igangsatte virksomhedsrettede tilbud, hvis borger og virksomhed er enige om det.
* Jobcentre og a-kasser må fortsat understøtte målrettede og effektive match mellem ledige og arbejdsgivere. Det kan f.eks. være til funktioner, der skal opretholde nødberedskaber, logistik mv. **Det vil ikke få ydelsesmæssige konsekvenser for den ledige at sige nej til jobbet.**
* Der er mulighed for at igangsætte nye jobrotations- og voksenlærlingeforløb.
* Jobcentrene skal fortsat lægge alle stillingsopslag fra arbejdsgiverne på Jobnet, og offentlige arbejdsgivere skal lægge alle ledige stillinger på Jobnet.

I foranstaltningsperioden vil følgende aktiviteter være afskaffet, i både jobcentre og a-kasser:

* Den aktive beskæftigelsesindsats, herunder afgivelse af tilbud m.v.
* Gennemførslen af kontaktforløbet med ledige, herunder afholdelsen af samtaler.
* A-kassernes afholdelse af cv-samtaler og rådighedssamtaler.
* Den lediges forpligtigelse til at stå til rådighed for arbejdsmarkedet.
* Jobcentre og a-kassers muligheder for at sanktionere for udeblivelser og manglende rådighed.

Aktiviteter der fastholdes uanset tilgang skal kommunen/a-kassen fortsat – i foranstaltningsperioden som nødberedskab – sørge for, at:

* Ledige fortsat **kan modtage ydelse fra enten jobcenter eller a-kasse**.
* Borgere, der bliver ledige i foranstaltningsperioden, kan tilmelde sig, som nye ledige via jobnet, telefonisk eller ved fysisk brev i jobcentret, så opsagte eller hjemsendte medarbejdere fortsat kan have et forsørgelsesgrundlag.
* Jobcenteret kan tage imod og behandle anmeldelser af arbejdsfordeling.
* Borgere har mulighed for at rette henvendelse til jobcentret, herunder afgivelse af klager, men at de normale frister, f.eks. klagefrister, suspenderes.

**OBS:**

**Hvis du i perioden fra den 9. marts til den 9. juni 2020 har modtaget sygedagpenge i mere end 22 uger i de ni forudgående måneder, forlænges dine sygedagpenge i 3 mdr.**

Patientvejleder/

Henriette Larsen

Kilde: Coronasmitte.dk, Social- og indenrigsministeren og Epilepsi foreningen.